**Laczkó Dezső**

**Laczkó Dezső** ([Trencsén](https://hu.wikipedia.org/wiki/Trencs%C3%A9n), [1860](https://hu.wikipedia.org/wiki/1860). [július 22.](https://hu.wikipedia.org/wiki/J%C3%BAlius_22.) – [Veszprém](https://hu.wikipedia.org/wiki/Veszpr%C3%A9m), [1932](https://hu.wikipedia.org/wiki/1932). [október 28.](https://hu.wikipedia.org/wiki/Okt%C3%B3ber_28.)) geológus, paleontológus, piarista tanár, házfőnök, gimnáziumigazgató, az általa alapított veszprémi múzeum (ma: [Laczkó Dezső Múzeum](https://hu.wikipedia.org/wiki/Laczk%C3%B3_Dezs%C5%91_M%C3%BAzeum)) első igazgatója.



Életpályája

Gimnáziumi tanulmányait [Nyitrán](https://hu.wikipedia.org/wiki/Nyitrai_gimn%C3%A1zium) és Trencsénben végezte. 1877-ben belépett a piarista rendbe. 1879 és 1881 között Nyitrán tanult teológiát, majd 1883-ban a budapesti tudományegyetem bölcsészkarán földrajz-természetrajzszakos tanári oklevelet szerzett. 1885-ben szentelték pappá.

**Tanári pályája**

1883-ban gimnáziumban tanított Privigyén, 1884–1885-ben Debrecenben, majd 1886 és 1888 között Kecskeméten. 1888-tól Veszprémben élt, ahol 1912-ig a piarista gimnázium tanára, majd 1912–1918 között igazgatója volt. 1920-ban vonult nyugalomba.

**Természettudományos kutatásai**

Pedagógiai tevékenysége mellett a természettudományokkal is behatóan foglalkozott. 1895-től tevékenyen részt vett a Bakony geológiai feltárásában, és [Lóczy Lajos](https://hu.wikipedia.org/wiki/L%C3%B3czy_Lajos_(geol%C3%B3gus,_1849%E2%80%931920)" \o "Lóczy Lajos (geológus, 1849–1920)) egyik legkiválóbb munkatársa volt a Balaton környékének tanulmányozásában. Ezen a területen olyan méretű anyagot gyűjtött össze, amely 35 hazai és külföldi őslénykutatónak adott kutatási és publikálási lehetőséget. A megyehegyi [dolomit](https://hu.wikipedia.org/wiki/Dolomit) [sztratigráfiai](https://hu.wikipedia.org/wiki/Sztratigr%C3%A1fia" \o "Sztratigráfia) helyzetét az általa gyűjtött [brachiopodák](https://hu.wikipedia.org/wiki/Brachiopod%C3%A1k" \o "Brachiopodák) alapján sikerült megállapítani. Ő ismerte fel a Hajmáskér-Veszprém-Nagyvázsony vetődést is. A veszprémi Jeruzsálem-hegy felső triászkori márgájában felfedezte az [Otto Jaekel](https://hu.wikipedia.org/w/index.php?title=Otto_Jaekel&action=edit&redlink=1) berlini paleontológus által *[Placochelys placodonta](https://hu.wikipedia.org/wiki/Placochelys_placodonta" \o "Placochelys placodonta)* néven leírt [kavicsfogú álteknőst](https://hu.wikipedia.org/wiki/Kavicsfog%C3%BA_%C3%A1ltekn%C5%91s%C3%B6k), amellyel jelentősen hozzájárult a Placodontia rend törzsfejlődésének feltérképezéséhez. 1902-ben részt vett [Déchy Mór](https://hu.wikipedia.org/wiki/D%C3%A9chy_M%C3%B3r" \o "Déchy Mór) utolsó (6.) kaukázusi kutatóútján, jelentős adatokkal gazdagította a [Kaukázus](https://hu.wikipedia.org/wiki/Kauk%C3%A1zus_(hegys%C3%A9g)) geológiájára vonatkozó ismereteket. Közreműködött a [Nemesvámos](https://hu.wikipedia.org/wiki/Nemesv%C3%A1mos) határában fekvő [Baláca pusztai](https://hu.wikipedia.org/wiki/Bal%C3%A1capuszta" \o "Balácapuszta) római villa feltárásában (1904). A lelőhelyen talált nagy mozaikpadló a [Magyar Nemzeti Múzeumba](https://hu.wikipedia.org/wiki/Magyar_Nemzeti_M%C3%BAzeum) került.

1903-ban a Magyar Földrajzi Társaság levelező tagja lett. Róla neveztek el több vezérkövületet: Trachyceras (Anolcites) Laczkói Dien., Dinarites Lackói Arth., Hybodus Laczkói Jaek, Megalodus Laczkói Hoernes.

[](https://hu.wikipedia.org/wiki/F%C3%A1jl:Laczk%C3%B3_Dezs%C5%91_szobra_Veszpr%C3%A9mben.jpg)

Laczkó Dezső szobra a múzeum előkertjében

**A múzeumalapító**

|  |  |
| --- | --- |
|  |  |

Nevéhez fűződik a Veszprém megyei Múzeum (ma: [Laczkó Dezső Múzeum](https://hu.wikipedia.org/wiki/Laczk%C3%B3_Dezs%C5%91_M%C3%BAzeum)) megalapítása (1903) is, amelynek első igazgatója volt. 1905-től szerkesztette a Veszprém megyei Múzeum évi jelentéseit. Az ő nevéhez fűződik a zirci Bakonyi Természettudományos Múzeum alapjának megteremtése is.

Főbb művei

* A gerinces állatok csontrendszerének fejlődése (Debrecen 1885);
* Geológiai jegyzetek a Kaukázusból (In: Déchy Mór: Kaukázus, Bp., 1907);
* A veszprémi Szent Benedek-hegy története (Veszprém, 1908);
* Veszprém városának és tágabb környékének geológiai leírása (A Balaton tudományos tanulmányozásának eredményei I., 1. rész. Geológiai függelék 1. Bp., 1911;)
* Őstörténeti adatok a Balaton környékéről (Bp., 1929).

Irodalom

* [ifj. Lóczy Lajos](https://hu.wikipedia.org/w/index.php?title=Ifj._L%C3%B3czy_Lajos&action=edit&redlink=1): Emlékbeszéd L. D. r. tag felett (A [Szt. István Akadémia](https://hu.wikipedia.org/w/index.php?title=Szt._Istv%C3%A1n_Akad%C3%A9mia&action=edit&redlink=1) emlékbeszédei III. 2., Bp., 1938);
* [Kanszky Márton](https://hu.wikipedia.org/w/index.php?title=Kanszky_M%C3%A1rton&action=edit&redlink=1): Laczkó Dezső. (Magyar piaristák a XIX. és XX. században. Szerk. Balanyi György, Bp., 1942).

Forrás: https://hu.wikipedia.org/wiki/Laczkó\_Dezső